Un bărbat de 53 de ani, din Bacău, a fost arestat preventiv de magistraţii Judecătoriei Roman după ce şi-a însuşit prin violenţă o sumă modică. S-a îmtâmplat pe 5 martie, în jurul orei 02:20, când un apel la numărul unic de urgenţă 112 anunţa faptul că un tânăr de 27 de ani, din localitatea Horia, a fost tâlhărit.
Cercetările au stabilit că victima ar fi mers la locuinţa unui amic din Horia unde a fost agresat şi deposedat de 275 lei, iar apoi i s-a interzis să părăsească imobilul. La scurt timp a fost identificat şi agresorul, acesta fiind reţinut pentru 24 de ore după ce a fost pus sub acuzare pentru comiterea infracțiunilor de tâlhărie calificată și lipsire de libertate în mod ilegal.
Acesta a fost prezentat în faţa judecătorului e drepturi şi libertăţi care a dispus privarea de libertate pentru următoarele 30 de zile. "Admite propunerea de arestare preventivă formulată de Parchetul de pe lângă Judecătoria Roman în dosarul de urmărire penală nr. 504/120/P/2024 şi, în consecinţă: În temeiul art. 223 alin. (2) C.pr.pen. şi art. 225, 226 C.pr.pen., dispune arestarea preventivă a inculpatului C. N., cercetat pentru săvârşirea infracţiunilor de tâlhărie calificată, prevăzută de art. 233, art. 234 alin. (1) lit. d) C.pen. şi lipsire de libertate în mod ilegal, prevăzută de art. 205 alin. (1) C.pen., cu aplicarea art. 38 alin. (1) şi art. 41 alin. (1) C.pen., pentru o perioadă de 30 de zile, începând cu data de 06.03.2024 şi până la data de 04.04.2024, inclusiv", conform instanţei. Decizia nu este definitivă, dar este executorie.
(G.S.)